**EXTRAS**

**din**

**REGULAMENTUL privind gestionarea situațiilor de urgență generate de fenomene hidrometeorologice periculoase având ca efect producerea de inundații, secetă hidrologică precum și incidente/accidente la construcții hidrotehnice, poluări accidentale ale cursurilor de apă și poluări marine în zona costieră**

**EMITENT:**

|  |  |
| --- | --- |
|  | * **MINISTERUL APELOR ȘI PĂDURILOR**
* **MINISTERUL AFACERILOR INTERNE**
 |
|  |  |

**Publicat în  MONITORUL OFICIAL nr. 558 bis din 8 iulie 2019**

***Pragurile pentru precipitațiile măsurate, care pot avea impact asupra stării hidrologice, pentru care se emit informări de precipitații:***

a) ***pragul de atenție*** - precipitații care totalizează cantități de 15 l/mp in maxim 3 ore;

b) ***pragul de alertă*** - precipitații care totalizează 25 l/mp in maxim 6 ore;

c) ***pragul de pericol*** - precipitații care totalizează 25 l/mp/1 oră și care pot produce creșteri bruște de niveluri pe cursurile de apă, curgeri intense de strat de apă pe versanți.

La depășirea acestor praguri de precipitații se transmit valorile înregistrate de către personalul de specialitate din cadrul Administrației Naționale "Apele Române" conform fluxului informațional intern.

***Mărimile caracteristice de apărare, definite în caz de inundaţii, sunt:***

**A. *Pentru zonele îndiguite ale cursurilor de apă***:

a) Faza I de apărare - atunci când nivelul apei ajunge la piciorul taluzului exterior al digului pe o treime din lungimea acestuia;

b) Faza a II-a de apărare - atunci când nivelul apei ajunge la jumătatea înălţimii dintre cota fazei I şi cea a fazei a III-a de apărare;

c)Faza a III-a de apărare - atunci când nivelul apei ajunge la 0,2 m - 1,5 m sub cota nivelurilor apelor maxime cunoscute sau sub cota nivelului maxim pentru care s-a dimensionat digul respectiv sau la depăşirea unui punct critic.

**B. *Pentru zonele neîndiguite ale cursurilor de apă***, în secţiunile staţiilor hidrometrice:

a)cota de atenţie - C.A. - nivelul la care pericolul de inundare este posibil după un interval de timp relativ scurt, necesitând o vigilenţă sporită în cazul desfăşurării unor activităţi expuse la inundaţii;

b)cota de inundaţie - C.I. - nivelul la care se produc revărsări importante care pot conduce la inundarea primului obiectiv;

c)cota de pericol – C.P. - nivelul la care pot fi necesare măsuri deosebite de evacuare a oamenilor şi bunurilor, restricţii la folosirea podurilor şi căilor rutiere, precum şi luarea unor măsuri deosebite în exploatarea construcţiilor hidrotehnice.

**C. *Pentru acumulări* *fazele I, a II-a şi a III-a de apărare*** sunt stabiliteîn funcţie de nivelul apei în lac şi de debitul afluentşi se calculează de proiectant/expert în ecartul cuprins între Nivelul Normal de Retenţie (N.N.R.) şi Nivel maxim de exploatare (N.M.E.), stabilite și prin regulamentele de exploatare.

**D.** ***Pentru comportarea barajelor*** pragurile critice sunt stabilite de proiectant pentru fiecare obiectiv în funcţie de:

 a) nivelul apei în lac, când acesta depăşeşte Nivelul Normal de Retenţie (N.N.R.);

 b) atingerea unor valori limită în comportarea construcţiei.

 Valorile limită în comportarea construcţiei sunt:

 a) pragul de atenţie - valorile unora dintre parametrii se apropie sau chiar depăşesc domeniul considerat normal, fără ca starea generală de stabilitate a construcţiei să fie modificată;

 b) pragul de alertă - modificări periculoase ale parametrilor de comportare cu evoluţia spre forme incipiente de cedare;

 c) pragul de pericol - barajul suferă modificări ce pot conduce la avarierea gravă sau la ruperea construcţiei.

**E. *În cazul pericolului de inundaţii prin aglomerarea gheţurilor şi revărsarea apelor,*** se stabilesc următoarele mărimi caracteristice:

 a) faza I - atunci când gheaţa se desprinde şi sloiurile curg pe cursul de apă şi apar mici îngrămădiri;

 b) faza a II-a - atunci când sloiurile de gheaţă se aglomerează şi cresc nivelurile în amonte;

 c) faza a III-a - atunci când sloiurile s-au blocat formând zăpoare ce conduc la producerea de pagube prin revărsare în amonte sau prin curgerea sloiurilor în aval ca urmare a cedării zăporului.